โฮมโปรตั้งการ์ดรับม็อบชุมนุม
โฮมโปร ตั้งการ์ดรับเหตุการณ์รุนแรง ระบุ 10 วัน คงเป้ายอดขาย 650 ล้านบาท ขณะงานที่ภูมิสถาปนิกเลื่อนจัดงานไปต้นเดือนเม.ย. ขณะที่ผู้ประกอบการหลายอสังหาหลายราย ให้พนักงานหยุดตั้งแต่วันศุกร์
12 มี.ค. 2553

โฮมโปร ตั้งการ์ดรับเหตุการณ์รุนแรง ระบุ 10 วัน คงเป้ายอดขาย 650 ล้านบาท ขณะงานที่ภูมิสถาปนิกเลื่อนจัดงานไปต้นเดือนเม.ย. ขณะที่ผู้ประกอบการหลายอสังหาหลายราย ให้พนักงานหยุดตั้งแต่วันศุกร์ 
นายคุณวุฒิ ธรรมพรหมกุล กรรมการผู้จัดการ บริษัท โฮม โปรดักส์ เซ็นเตอร์ เปิดเผยว่าขณะนี้บริษัทได้ทำแผนรองรับ กับเหตุการณ์รุนแรงทางการเมือง ในบริเวณอิมแพคเมืองทองธานี โดยบริษัทได้แบ่งเหตุการณ์ด้วยสี ออกเป็น 4 ระดับ ซึ่งปัจจุบันถือว่า อยู่ในระดับสีเขียวปกติ   หากห่างพื้นที่จัดงานโฮมโปร เอ็กซ์โป มีการปิดถนนของกลุ่มผู้ชมนุมประท้วง จะจัดสถานการณ์อยู่ในขั้นสีเหลือง 
แต่หากรุนแรงขึ้นถึงขั้นสีแสด ซึ่งเป็นเหตุการณ์ที่เริ่มมีการชุมนุมปิดล้อมสถานที่อื่น จนถึงขั้นรุนแรงไปถึงสีแดง ที่มีการใช้ความรุนแรง จะมีการให้พนักงานหยุดการขาย และทยอยกลับ    ขณะเดียวกันก็ได้มีการเปิดโรงแรมเพื่อให้พนักงานและซัพพลายเออร์ได้พัก แต่ทั้งนี้บริษัท เตรียมรับมือโดยคาดว่าเหตุการณ์ความรุนแรงจะเกิดขึ้นในวันอาทิตย์ที่ 14 มี.ค. 
ทั้งนี้บริษัทได้เพิ่มจำนวนเจ้าหน้าที่รักษาความปลอดภัยมากขึ้น 30% ยังคงเป้ายอดขายในช่วง 10 วัน ระหว่างวันที่ 12-21 มี.ค.ไว้ที่ 650 ล้านบาท ซึ่งคาดว่าในช่วง 5 วันแรกจะสร้างยอดขายได้ 30% และอีก 70% จะมาในช่วงท้ายของการจัดงาน ซึ่งการจัดงานครั้งนี้จะมียอดขายเพิ่ม ขึ้นจากช่วงเดียวของปีก่อนที่ 630 ล้านบาท
นางชนิดา อินทรวิสูตร กรรมการผู้จัดการ บริษัท รักลูก กรุ๊ป กล่าวว่า บริษัทได้จัดงานรักลูกเฟสติวัล 2010 ที่อิมแพคเมืองทองธานี ระหว่างวันที่ 12-14 มี.ค.ว่า การชุมนุมทางการเมืองอาจจะทำให้มีผู้เข้าชมงานลดลงราว 5% เมื่อเทียบกับการจัดงานครั้งก่อน คาดว่าจะมีชมงานครั้งนี้ 1แสนคน และมีเงินสะพัดในการจัดงาน 3 วันประมาณ 20 ล้านบาท 
นายชัยยุทธ เทียนวุฒิชัย นายกสมาคมภูมิสถาปนิกประเทศไทย ได้ประกาศเลื่อนจัดงาน International Landscape Expo 2010 หรืองานแสดงเทคโนโลยีทางภูมิทัศน์ครั้งยิ่งใหญ่ของเมืองไทย ขึ้นในระหว่างวันที่ 18 – 21 มี.ค. ณ โครงการคริสตัล ดีไซน์ เซ็นเตอร์ ถนนเลียบทางด่วนรามอินทรา มาเป็นวันที่ 1-4 เม.ย. 2553 โดยใช้พื้นที่จัดงานที่เดิม 
ด้านบริษัท ทีซีซี แลนด์ ได้เลื่อนการเปิดตัวโครงการวิลล่า อโศกที่จะเปิดตัวอย่างเป็นทางการในวันที่ 19 มี.ค. ออกไป อย่างไม่มีกำหนด ขณะเดียวกัน บริษัท พัฒนาอสังหาริมทรัพย์หลายแห่ง ที่มีสำนักงานขายในหลายพื้นที่ เช่น บริษัท เอเชียน พร็อพเพอร์ตี้ ให้พนักงานสามารถลาหยุดได้ ตั้งแต่วันศุกร์ เป็นต้น